‘Dank Muthambi af, raak ontslae van SAUK-bestuur’SABC-gebou in Kaapstad Foto: Maroela Media Die langverwagte verslag oor die parlementêre ondersoek oor die stand van sake by die SAUK is Dinsdag aan die nasionale vergadering voorgelê. Die meerderheid van LP’s is verenig in hul aanbeveling dat Faith Muthambi, die minister van kommunikasie, afgedank moet word en dat die raad, insluitend sy huidige uitvoerende lede, ontbind moet word. “Ons beveel aan dat die nasionale vergadering formeel die SAUK-raad ontbind, insluitend drie lede van die uitvoerende raad,” het Vincent Smith, voorsitter van die ad hoc-komitee wat die ondersoek gelei het, gesê. Daar is tans geen nie-uitvoerende direkteure op die raad nie. Smith het die afbraak van korporatiewe regering by die uitsaaier en die verkwisting van openbare geld, insluitend R5,1 miljard in onreëlmatige uitgawes, uiteengesit. “Hierdie stand van sake kan nie voortduur nie,” het hy gesê. Hy het gesê die SAUK moet ŉ geloofwaardige rekenkundige raad hê wat sy werk doen kragtes die Wet op Uitsaaiwese, die Wet op Openbare Finansiële Bestuur en die Maatskappyewet. “Die ad hoc-komitee beveel aan dat die aanstelling van ŉ oorgangsraad en uiteindelik ŉ permanente raad bespoedig moet word,” het Smith bygevoeg. Ondanks beskuldigings deur Hlaudi Motsoeneng, uitvoerende lid van die SAUK, en voormalige voorsitter Mbulaheni Maguvhe dat die proses “onregverdig” is en neerkom op ŉ “kangaroehof”, het Smith gesê die “ondersoek het met die maksimum deursigtigheid” plaasgevind en “absolute regverdigheid”. DA-LP Mike Waters het gesê die 82 bladsy lange verslag “het al die bestanddele van ŉ Shakespeare-tragedie, van verraad, korrupsie, bedrog, intimidasie, magsmisbruik en gulsigheid”. “Die hoofkarakters in hierdie tragedie is die minister van kommunikasie Faith Muthambi en Hlaudi Motsoeneng, wat vergelyk kan word met Lady Macbeth en Lord Macbeth, met die verslaggewers en personeel wat die slagoffers is,” het Waters gesê. “Die minister en Motsoeneng het geglo die SAUK is hul eie ryk om te doen wat hulle wil om hulle ŉ politieke agenda te bevorder. Hierdie skrikbewind is deur sommige van die raadslede aangehelp.” Hy het Muthambi ook van meineed beskuldig toe sy deur LP’s ondervra is tydens die ondersoek. “Dit is van só ŉ ernstige aard dat strafregtelike aanklagte teen die minister aanhangig gemaak moet word,” het hy gesê. Die komitee het ook bevind dat Muthambi nie bekwaam was om haar werk te doen nie en dat sy ingemeng het in die raad se sake, het Waters bygevoeg.